Man mik glo vir seekoei, wond vrou | Maroela Media
'n 77-jarige man is Dinsdag in hegtenis geneem vir poging tot moord nadat hy glo 'n vrou langs die Mogolrivier in Limpopo gewond het.
Die man beweer hy het vir 'n seekoei in die water gemik en toe die vrou raakgeskiet.
Volgens lt.kol. Mamphaswa Seabi, polisiewoordvoerder, het 'n paartjie by die Mogolrivier, naby 'n kleinhoewe, visgevang. Die verdagte het na bewering omstreeks 14:00 skote in die rigting van die paartjie gevuur.
"'n 38-jarige vrou is gewond. Haar vriend het weggekom en die polisie en nooddienste ontbied," sê Seabi.
Die vrou is met 'n ambulans na 'n hospitaal geneem.
"Die polisie het die man summier in hegtenis geneem. Hulle het ook beslag gelê op twee gewere, een rewolwer, een pistool en twee windbukse."
Lt.genl. Thembi Hadebe, die provinsiale polisiehoof in Limpopo, het 'n beroep op mense gedoen om vuurwapens verantwoordelik te hanteer.
Die man sal na verwagting Donderdag in die landdroshof op Lephalale verskyn.
Ek weet dis 'n ernstige saak, maar toe ek die opskrif lees, het ek uitgebars van die lag!
Ek sluk swaar aan die storie dat hy 'n seekoei wou skiet.Hoekom soveel wapens.Het hy lisensie vir die wapens behalwe die windbukse.
Wat sou sy motief gewees het om die seekoei te wil skiet? En is dit wettig om sulke wilde diere te skiet/te jag? Dié man gaan dalk veel meer klagtes teen hom hê weens sy "ek wou 'n seekoei skiet" verduideliking vir wat gebeur het.